Йәш сағынан бирле белеп-күреп йөрөһәм дә тормошон яңынан күҙ алдынан үткәргәс, «Ағиҙел» Башҡортостан нәфис кәсептәре» дәүләт унитар предприятиеһының генераль директоры Гүзәл Миҙхәт ҡыҙының тормошонда бер нәмә лә осраҡлы булмаған тигән һығымтаға киләм. Сөнки уның бөгөнгө вазифаһында төҫтәр менән эш итә белеү ҙә, образдар тыуҙыра белеү ҙә бик кәрәк. Журналист сифаттарынан тема һайлау, ҡыҙыҡлы геройҙар табыу, һөйләшеүҙәр алып бара белеү етәксе кеше өсөн шулай уҡ мөһим. Өфө ҡала хакимиәтенең мәҙәниәт һәм сәнғәт идаралығында, Мәшғүллек үҙәгендә эшләп алыуҙары уға етәкселек итергә өйрәнеү тәжрибәһе бирә. Хатта бала ҡарап өйҙә ултырған сағында ире Азатҡа төҙөлөш буйынса ҡағыҙ эштәрендә ярҙам итеүе, һатып алыу нескәлектәренә төшөнөүе лә бушҡа булмаған. Шәхси төҙөлөш фирмаһында етәксе булып эшләп алыуының да хәҙер заманса тирмәләр эшләүҙә ана нисек кәрәге тейгән! Әйтерһең дә, Хоҙай тәғәлә уны төрлө яҡлап ошо вазифаға әҙерләгән һәм был вазифа мотлаҡ уныҡы булырға тейеш булған!